cy en id de en cy en cy cy cy cy cy cy cy cy cy cy es jbo nb cy es cy cy cy de de cy jbo cy cy fr en cy fr en cy cy
Y Newyddion – Y Newyddion
Mewn oes gynyddol ddigidol mae’r dewis o sut mae unigolyn yn derbyn ei newyddion yn newid o ddydd i ddydd, o awr i awr. Heddiw mae’r cyfryngau cymdeithasol wedi esblygu’n sianeli newyddion. Faint ohonom, erbyn heddiw, sy’n derbyn y mwyafrif o’n newyddion trwy twitter? Neu drwy Ap newyddion fel rhai y BBC neu Apple News?
Mae’n ffaith fod cylchrediadau papurau print traddodiadol wedi bod yn gostwng flwyddyn ar flwyddyn ers blynyddoedd, ac mae’r nifer sy’n gweithio yn y maes hwn wedi gostwng yn sylweddol dros ddegawd. Ond mae tranc y wasg draddodidaol wedi gweld esblygiad trawiadol mewn llwyfannau newyddion digidol, nifer yn deillio o deitlau hanesyddol, ond hefyd nifer o wynebau newydd, enwau sydd erbyn hyn yn gyfarwydd e.e. Vice, Now This a’r Canary i enwi ond tri.
Ac rydym yr un mor gyfarwydd a derbyn newyddion gan ffynonellau rhyngwladol, yn enwedig rhai o dros yr Iwerydd yn yr UDA, gweler twf a dylanwad Breitbart.
Ond tra bod y cynnydd mewn gwasanaethau newyddion Saesneg eu hiaith, sy’n gynyddol llenwi’n llinellau amser ar lwyfannau fel Facebook, Twitter a Snapchat, mae’r arlwy Gymraeg yn segur. Mae BBC Cymru Fyw wedi ennill ei le fel y prif wasanaeth newyddion digidol yn y Gymraeg ers ei lansiad yn 2012 gan gynnig gwasanaeth cynhwysfawr aml blatfform, mae yna wasanaethau eraill sy’n gweithredu yn yr un gofod a Cymru Fyw y mwyaf amlwg yw Golwg 360, gwasanaeth sy’n derbyn nawdd ariannol sylweddol gan y llywodraeth trwy’r Cyngor Llyfrau. Mae’r Cymro gydag ôl troed ddigidol erbyn hyn.
Oes le a gofyn felly, yn y Gymraeg, am lais newydd annibynol ym myd newyddion Cymru? Un sy’n targedu cynulleidfa iau a llai rhugl, ac sy’n cynnig mynediad i’r newyddion mewn modd hygyrch a gweledol yn yr un modd a Now This?
Dros yr wythnosau diwethaf mae Awr Cymru wedi bod yn datblygu cynllun ar gyfer sefydlu gwasanaeth newydd, gyda model busnes newydd. Dros yr wythnosau nesaf fe fyddwn yn cynnal ymgynghoriad lle fyddwn yn rhannu ein gweledigaeth ac asesu potensial sefydlu gwasanaeth newydd.
Mae’r ymateb hyd yma wedi bod yn galonogol iawn gyda nifer o gwmnïau digidol amlwg, ryngwladol, a rhai newydd yma yng Nghymru yn cynnig eu cefnogaeth a thechnoleg i’r fenter. Edrychwn ymlaen at glywed eich ymateb…..
Dilynwch @ynewyddion ar twitter i glywed y diweddaraf am y fenter.
Gadael Ymateb Diddymu ymateb
Ni fydd eich cyfeiriad e-bost yn cael ei gyhoeddi. Mae'r meysydd gofynnol yn cael eu marcio *
Copyright © 2018 Y Newyddion